POF-sindikaat oopgevlek; talle vasArgieffoto Die Valke in die Oos-Kaap het tydens ŉ spesiale operasie ŉ sindikaat wat die Padongelukkefonds (POF) glo uit miljoene wou bedrieg, oopgevlek. Kapt. Anelisa Feni, woordvoerder van die Valke, het gesê minstens 32 verdagtes is sedert Februarie deur die Valke se handelsmisdaad-eenheid aangekeer nadat bedrieglike eise ter waarde van sowat R7 miljoen by die fonds ingedien is. “Vier lede van dieselfde sindikaat is Donderdag in Flagstaff in hegtenis geneem nadat hulle probeer het om sowat R2 miljoen uit die fonds te swendel vir ŉ ongeluk wat glo in Junie 2007 plaasgevind het,” het Feni gesê. “Die POF was op die punt om die eis uit te betaal toe ondersoeke bevind het dat die vier nie eens in die ongeluk betrokke was nie. Drie verdagtes wat met die saak verbind word, is intussen al dood.” Die vier verdagtes, tussen 35 en 60 jaar oud, is dieselfde dag op ŉ waarskuwing vrygelaat. Hulle moet weer op 4 Julie in die Flagstaff-landdroshof verskyn. Die ander 28 verdagtes se sake word in die landdroshowe op Mthatha, Port St. Johns en Bizana aangehoor. Die moontlikheid van verdere inhegtenisnemings kan nie uitgesluit word nie.